Előterjesztés

a Közgyűlés részére

Tisztelt Közgyűlés!

A **Belvárosi Temető Udvar Kegyeleti Szolgáltató, Kereskedelmi Korlátolt Felelősségű Társaság** (továbbiakban BTU Kft., beolvadó társaság) a Budapesti Temetkezési Intézet Zrt (továbbiakban BTI Zrt., átvevő társaság) 100 %-os tulajdonú gazdasági társasága. BTU Kft alapításának főbb célja volt egy magasabb színvonalú temetési tevékenység végzése a BTI Zrt. 38821/3 hrsz-ú ingatlanán kialakított mediterrán jellegű exkluzív temetkezési helyen. A kialakított mediterrán parcella exkluzív felépítményeinek 1997. június 1-én történt meg az üzembe helyezése. A 38821/3 hrsz-ú terület tulajdonosa a BTI Zrt., a felépítmények tulajdonosa a BTU Kft.

A felépítmények idegen területen végzett beruházásként vannak nyilvántartva a BTU Kft-nél, melyek könyv szerinti értéke 29.344.028 Ft.

A BTU Kft. tevékenységi körébe tartozik saját tulajdonú gépjármű flotta bérbeadása a BTI Zrt-nek. A külső halottszállító gépjárműveket 2006. év végén a BTU Kft. vásárolta meg és adta bérbe a 2007. évtől a BTI Zrt-nek. Erre akkor a kedvezőbb adózási lehetőség miatt volt szükség. 2014. december hónapban közbeszerzési eljárás során megvásárolt 10 darab új külső halottszállító gépjármű érkezett be a BTU Kft-hez, amelyhez a BTI Zrt 70.000.000 Ft-ot tőkeemeléssel biztosított.

A fentieken túl a BTU Kft. követeléskezelési szolgáltatást végez a BTI Zrt. részére, valamint számviteli szolgáltatást végez a - BTI Zrt. 51 %-os tulajdonú leánycége - a BTI Nemeskő és Építőipari Kft. részére.

A BTU Kft. jegyzett tőkéje a 2014. december 31-i beszámoló alapján 74.000.000,- Ft, a saját tőkéjének összege 105.788.000,- Ft.

A **Budapesti Temetkezési Intézet Zrt-t** a Fővárosi Önkormányzat 1993-ban alapította, jelenleg a Budapesti Városigazgatóság Holding Zrt. 100%-os tulajdonában álló gazdasági társaság. A BTI Zrt. alaptőkéje a 2014. december 31-i beszámoló alapján 1.059.700.000- Ft, a saját tőke értéke 3.887.541.000,- Ft.

A BTI Zrt., mint átvevő gazdasági társaság részéről a Fővárosi Közgyűlés jogosult a beolvadás kapcsán az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény (Átv.) szerinti tulajdonosi döntések meghozatalára a Budapesti Városigazgatóság Zrt. Igazgatóságának javaslata alapján.

A BTU Kft., mint beolvadó társaság a BTI Zrt. 100%-os tulajdonában álló gazdasági társaság, beolvadásával kapcsolatosan az alapítói hatáskört a BTI Zrt. vezérigazgatója gyakorolja.

Az Átv. 2. § (2) bekezdésben foglaltaknak megfelelően, az egyesülésben részt vevő gazdasági társaságok legfőbb szervei első ízben – a felügyelő bizottság véleménye alapján – azt állapítják meg, hogy a társaság tagjai (részvényesei) egyetértenek-e az egyesülés szándékával és javasolt módjával, valamint döntenek arról, hogy a jogutód milyen társasági formában működjön. A BTI Zrt. Felügyelőbizottságának beolvadással kapcsolatos határozata jelen előterjesztés **1. számú mellékletét** képezi.

A BTU Kft. alapítójának a beolvadásra vonatkozó határozata az előterjesztés **2. sz. mellékletét** képezi. Felügyelőbizottság a BTU Kft-nél nem működik.

Jelen előterjesztés a BTU Kft. BTI Zrt-be való beolvadásával kapcsolatos tulajdonosi döntésre vonatkozó javaslatot tartalmazza.

A beolvadó és átvevő társaság ügyvezetése elkészítette a beolvadáshoz szükséges dokumentumokat, és javasolták, hogy **a döntéshozó szervek egy ülésen határozzanak a beolvadásról.**

Az Átv. 8. § (1) bekezdése kimondja: *„A tagok úgy is dönthetnek, hogy ha a vezető tisztségviselők az átalakuláshoz szükséges okiratokat előkészítik, az átalakulási javaslat érdemi elbírálásáról a döntéshozó szerv* ***egy ülésen határoz****. Ez esetben erre az ülésre el kell készíteni az átalakulási tervet, amelyben az ülés napját legfeljebb hat hónappal megelőző, a vezető tisztségviselők által meghatározott időpontra - mint mérlegfordulónapra - vonatkozó, könyvvizsgáló által ellenőrzött vagyonmérleg-tervezet és vagyonleltár-tervezet szerepelhet”*

A társaságok ügyvezetése elkészítette az átalakulási tervet (egyesülési terv). Az egyesülési terv egyes részei jelen előterjesztéshez a következők szerint kerültek csatolásra: az egyesülési szerződés (**3. sz. melléklet**), a beolvadó társaság átalakulási vagyonmérleg-tervezete és az azt alátámasztó vagyonleltár-tervezet (**4. sz. melléklet**), az átvevő társaság vagyonmérleg-tervezete és vagyonleltár-tervezete (**5. sz. melléklet**), a beolvadás során létrejövő, jogutód társaság nyitó vagyonmérleg-tervezete és vagyonleltár-tervezete (**6. sz. melléklet**), valamint a jogutód társaság alapszabályát módosító okirata és egységes szerkezetű alapszabály-tervezete (**7-8. sz. melléklet**).

Az Átv. 4. § (3) bekezdése kimondja, hogy az átalakuló jogi személy vagyonmérleg-tervezeteként **a számviteli törvény szerinti beszámoló mérlege is elfogadható** abban az esetben, ha annak fordulónapja az átalakulásról való végleges döntés időpontját legfeljebb hat hónappal előzte meg, és ha a jogi személy az átértékelés lehetőségével nem él.

Az Átv. 4. § (3) bekezdése alapján a vezető tisztségviselők akként készítették elő az (egy) alapítói döntésre a beolvadás iratait, hogy a 2014-es mérleget használják fel, mivel a döntés meghozatalára 2015. június 30. előtt sor kerül. Erre tekintettel felkértek egy független könyvvizsgálót az auditálásra, a felkérésre vonatkozó iratok a **9. sz. mellékletben** kerültek csatolásra.

A két társaság vezető tisztségviselői döntöttek a beolvadáshoz szükséges vagyonleltár-tervezetek és vagyonmérlegek elkészítéséről oly módon, hogy az Átv. 4.§ (3) alapján a 2014. évi számviteli törvény szerinti beszámoló mérlegét fogadja el (**9. sz. melléklet**). A független könyvvizsgáló 3Assistanse Kft. (székhelye: 1164 Budapest Négylovas u. 11/a., a könyvvizsgálatért személyében felel: Komáromy Erika (kamarai nyilvántartási száma: 004786)) által ellenőrzött vagyonmérleg-tervezet és vagyonleltár-tervezet fordulópontja **2014. december 31. napja.**

Az Átv. 4. § (3) és 8. § (1) bekezdés alapján a beolvadásról a két társaság legfőbb szervének **2015. június 30. napjáig kell döntenie**. Amennyiben a döntés eddig a napig nem történik meg, úgy a beszámolók alapján elkészített vagyonmérleg- és vagyonleltár-tervezetek a továbbiakban nem lesznek használhatók.

**A beolvadás indokolása**

A Miniszterelnökség alatt működő Nemzeti Kegyeleti és Emlékhely Bizottság és a Nemzeti Örökség Intézete (NÖRI) képviselői jelezték, hogy a Fiumei úti sírkert üzemeltetését szeretnék átvenni a BTI Zrt-től és ezzel párhuzamosan kiemelten kezelni a védett sírok állagmegóvását és felújítását. A Miniszterelnökség ezek után tárgyalásokat folytatott a Főpolgármesteri Kabinettel. Ezen előrehaladott tárgyalások eredményeként a Fővárosi Önkormányzat le kíván mondani a Fiumei úti temető ingyenes használatáról, valamint el kívánja adni a BTI Zrt. tulajdonában lévő 38821/3helyrajzi számú területét. Ezen területen azonban urna felépítmények találhatók, melyeket viszont a BTU Kft. tulajdonol. A BTU Kft. tulajdona továbbá a BTI Zrt. által használt külső halottszállító flotta és más, egyéb rendeltetésű gépjárművek is.

A Fiumei úti Sírkert állami tulajdonba való kerülése miatt célszerűnek tartjuk, hogy a BTU Kft. beolvasztásra kerüljön a BTI Zrt-be.

Jelenleg még nem eldöntött tény, hogy a NÖRI-hez kerülne-e a Fiumei úti temetőben lévő mediterrán parcella is.

Mivel a BTU Kft. egyetlen bevételszerző tevékenysége a BTI Zrt. 38821/3 hrsz-ú ingatlanán kialakított mediterrán jellegű exkluzív parcellában lévő sírhelyek értékesítéséből adódik a Fiumei úti sírkert NÖRI-hez való kerülése okán a BTU Kft. bevételszerző tevékenysége akár teljes egészében elveszhet. Ha a NÖRI úgy dönt, hogy úgy veszi át a Fiumei úti sírkert vagyonkezelését, hogy nem veszi meg a mediterrán parcellát, a NÖRI-től nem elvárható, hogy ajánlja majd a jövőbeni ügyfeleknek a BTU Kft. sírhelyeit, hiszen rengeteg szabad hely van a temetőben máshol. Ebben az esetben szakmailag az egyetlen indokolható lépés a parcella lezárása lehet, ez azonban az utolsó sírhely lejáratáig ugyanolyan mértékű fenntartási költséget indukálna, mint jelenleg. Másrészt nehezen magyarázható meg az ügyfeleknek, hogy a lakosság szempontjait szeme előtt tartva miért volt erre szükség, de pont ilyen magyarázkodásra kényszerül a Nemzeti Örökség Intézete is, hiszen a terület nem válik el szervesen a törzstemetőtől.

További indoka lehet a beolvasztásnak, hogy így végre a BTI. Zrt. tulajdonába kerülne az egyébként is BTI Zrt. által használt külső halottszállító gépjárműpark, amit a BTI Zrt. finanszírozott meg tőkeemeléssel a BTU Kft. számára.

A beolvasztás hiányában két lépcsőben vehetné a tulajdonába a BTI Zrt. a saját, bár jelenleg BTU Kft. könyveiben szereplő eszközeit. A BTU Kft. BTI Zrt-be történő beolvadásával az Állam és a BTI Zrt. közötti elszámolás is egy szerződéssel rendezhető lenne.

Az átalakulás javasolt formája egyesülés, módja beolvadás. A beolvadás során a BTU Kft. önálló jogi személyként megszűnik, általános jogutódja az átvevő társaság, a BTI Zrt. lesz. A beolvadás cégbejegyzését követően, mint jogutód, a BTI Zrt. válik az eszközök és források tulajdonosává.

Fentieknek megfelelően arra teszek javaslatot, hogy a Fővárosi Közgyűlés hozzon döntést a BTU Kft. és a BTI Zrt. egyesülésének szándékáról, annak módjáról, a jogutód társaság működési formájáról, az egyesülő társaságok ügyvezetése által elkészített átalakulási terv és mellékletei elfogadásáról.

Az átalakulás (beolvadás) következtében a BTI Zrt., mint átvevő társaság fennmarad, a BTU Kft., mint beolvadó társaság megszűnik, így a fennmaradó társaság javasolt cégformája továbbra is zártkörűen működő részvénytársaság.

A BTI Zrt. egyszemélyes tulajdonosa – Részvényese – a Budapesti Városigazgatóság Holding Zrt. A Részvényes Alapszabályának VI. fejezet 1./ zc.) pontja kimondja, hogy az Alapító Fővárosi Önkormányzat **magához vonta** a Részvényestől a Részvényes egyszemélyes tulajdonában álló gazdasági társaságok tekintetében **a társaságok átalakulásáról, más társasággal való egyesüléséről szóló döntés meghozatalát.**

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet (Vagyonrendelet) 57. § (1) bekezdése szerint a Vagyonrendelet eltérő rendelkezése hiányában a Budapesti Városigazgatóság Zrt. mindenkori alapító okiratában meghatározott - az e rendelet 6. mellékletében felsorolt gazdasági társaságokkal (leányvállalatokkal) kapcsolatos - az (1) bekezdésben foglaltakon kívüli egyéb, **a Fővárosi Önkormányzat által magához vont hatásköröket a Budapesti Városigazgatóság Zrt. Igazgatóságának javaslatára a Fővárosi Közgyűlés gyakorolja.**

A hivatkozott rendelkezések alapján a BTI Zrt. tekintetében a beolvadás kérdésében a Fővárosi Közgyűlés jogosult a tulajdonosi döntés meghozatalára.

A beolvadásról egy ülésen történő döntés alkalmával kell rendelkezni továbbá a beolvadó társaság által foglalkoztatott munkavállalók tekintetében a Munka Törvénykönyvéről szóló 2012. évi I. törvény (a továbbiakban: Mt.) 36-40. §-ai szerinti munkáltatói jogutódlás kimondásáról, amely alapján jogfolytonos módon kerülnek át az érintett munkavállalók az átvevő társaságba.

A BTU Kft-nek jelenleg munkavállalója nincsen.

A BTI Zrt. munkavállalói létszáma 40 fő.

Az Átv. 7. § szerint a beolvadásról, az egyesülési szerződés elfogadásától számított tizenöt napon belül tájékoztatni kell a gazdasági társaságoknál működő munkavállalói érdek-képviseleti szerveket.

A beolvadásról hozott döntéstől, illetve az ott elfogadott okiratok aláírásától számított **nyolc napon belül** köteles az egyesülő társaságok közül a kijelölt társaság – jelen esetben a jogutód BTI Zrt. – az egyesülésről a Cégközlönyben két egymást követő lapszámban közleményt közzétenni.

A 2006. évi V. törvény (Ctv.) lehetővé teszi, hogy a cégek – amennyiben a gazdasági társaságokról szóló törvény közvetlenül a céget kötelezi arra, hogy a Cégközlönyben közleményt tegyen közzé – válasszanak, hogy az adott közleményt a Cégközlönyben, vagy saját honlapjukon tegyék közzé. Utóbbi esetben, további feltételek fennállása esetében a honlapon való közzététel az adott közlemény Cégközlönyben való közzétételének minősül. Ennek részletes szabályait az 50/2007 (XI. 14. ) IRM rendelet tartalmazza.

Az Átv. 10. § kimondja, hogy azon hitelezők, akiknek az egyesülő (jogelőd) társaságokkal szemben fennálló követelései vannak, és ezek az egyesülésről hozott döntés **első közzétételét megelőzően** keletkeztek, követeléseik erejéig az egyesülő gazdasági társaságoktól a döntés második közzétételét követő **harmincnapos jogvesztő határidőn** belül biztosítékot követelhetnek.

A közlemények megjelenését követően kerülhet sor a beolvadás bejelentésére az illetékes cégbírósághoz, a bejegyzéshez szükséges dokumentumok benyújtásával egyidejűleg. A kérelem elbírálására a cégbíróság számára nyitva álló határidő **30 munkanap**.

Az Átv. 11. § (2) bekezdés kimondja, hogy a jogelőd és jogutód gazdasági társaságokra a cégbejegyzés napjával, illetve a társaságok által az egyesülés időpontjaként meghatározott nappal **végleges vagyonmérleget** kell készíteni a jogutód társaság bejegyzését követő **90 napon belül**. A végleges vagyonmérlegre vonatkozó szabályokat a számviteli törvény tartalmazza.

Az egyesülő cégek az egyesülés időpontját meghatározhatják, ebben az esetben az egyesülés nem a cégbejegyzés napjával, hanem a cég által megadott napon következik be. A cégek által meghatározott időpont nem lehet későbbi, mint a kérelem cégbírósághoz történt benyújtását követő 90. nap, illetve nem lehet korábbi, mint a cégbejegyzés napja. Ha a cég által meghatározott időpont a cégbejegyzés napját megelőzné, a cégbíróság az egyesülés időpontjaként a cégbejegyzés napját tünteti fel.

A fenti előterjesztés alapján kérem a Tisztelt Fővárosi Közgyűlést az alábbi határozati javaslatok elfogadására.

Határozati javaslat

A Fővárosi Közgyűlés úgy dönt, hogy:

az egyes jogi személyek átalakulásáról, egyesüléséről, szétválásáról szóló, 2013. évi CLXXVI. törvény 8. §-ában foglaltak szerint egy döntéssel hagyja jóvá, hogy a Belvárosi Temető Udvar Kegyeleti Szolgáltató, Kereskedelmi Korlátolt Felelősségű Társaság, mint beolvadó társaság a 3. számú mellékletben foglalt Egyesülési terv szerint beolvadjon a Budapesti Temetkezési Intézet Zártkörűen Működő Részvénytársaságba, mint átvevő társaságba, azzal, hogy a beolvadó társaság megszűnik, általános jogutódja az átvevő társaság lesz, melynek neve és cégformája nem változik. A beolvadás költségeit az egyesülő társaságok közösen viselik.

A Fővárosi Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 57. § (2) bekezdésében foglaltak alapján, a Budapesti Városigazgatóság Holding Zrt. Alapszabályának VI. 1. z.) pontjában a Budapesti Városigazgatóság Zrt. Igazgatóságától elvont hatáskörben eljárva a **Budapesti Temetkezési Intézet Zártkörűen Működő Részvénytársaság** alapítójaként elhatározza a **Belvárosi Temető Udvar Kft.** és a **Budapesti Temetkezési Intézet Zrt.** egyesülését oly módon, hogy a BTU Kft. beolvad az BTI Zrt-be, így a BTU Kft. mint önálló jogi személy megszűnik, a jogutód társaság a BTI Zrt. lesz. Egyetért azzal, hogy a jogutód BTI Zrt. cégformája a beolvadást követően változatlanul zártkörűen működő részvénytársaság legyen.

A Fővárosi Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 57. § (2) bekezdésében foglaltak alapján, a Budapesti Városigazgatóság Holding Zrt. Alapszabályának VI. 1. z.) pontjában a Budapesti Városigazgatóság Zrt. Igazgatóságától elvont hatáskörben eljárva a **Budapesti Temetkezési Intézet Zártkörűen Működő Részvénytársaság** alapítójaként jóváhagyja

- a BTI Zrt., mint átvevő társaság független könyvvizsgáló által ellenőrzött, 2014. december 31-i fordulónapra készített vagyonmérleg- és vagyonleltár-tervezetét és az azokról készült független könyvvizsgálói jelentést az előterjesztés 5. sz. melléklete szerinti tartalommal.

- a beolvadást követően tovább működő BTI Zrt, mint jogutód társaság független könyvvizsgáló által ellenőrzött, 2014. december 31-i fordulónapra készített nyitó vagyonmérleg- és vagyonleltár-tervezetét és az azokról készült független könyvvizsgálói jelentést az előterjesztés 6. sz. melléklete szerinti tartalommal.

A Fővárosi Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 57. § (2) bekezdésében foglaltak alapján, a Budapesti Városigazgatóság Holding Zrt. Alapszabályának VI. 1. z.) pontjában a Budapesti Városigazgatóság Zrt. Igazgatóságától elvont hatáskörben eljárva a **Budapesti Temetkezési Intézet Zártkörűen Működő Részvénytársaság** alapítójaként jóváhagyja a BTU Kft-nek a BTI Zrt-be történő beolvadásáról rendelkező egyesülési szerződést az előterjesztés 3. sz. melléklete szerinti tartalommal és felhatalmazza az átvevő BTI Zrt. vezérigazgatóját annak aláírására, továbbá arra, hogy gondoskodjon

- az egyesülési szerződés elfogadásától számított tizenöt napon belül a társaság munkavállalóinak beolvadásról való tájékoztatásáról.

- az egyesülési közlemény Cégközlönyben történő közzétételének kezdeményezéséről, majd ezt követően a beolvadás illetékes cégbírósághoz történő bejelentéséről.

határidő: 30 nap

felelős: főpolgármester

* 1. A Fővárosi Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 57. § (2) bekezdésében foglaltak alapján, a Budapesti Városigazgatóság Holding Zrt. Alapszabályának VI. 1. z.) pontjában a Budapesti Városigazgatóság Zrt. Igazgatóságától elvont hatáskörben eljárva a Budapesti Temetkezési Intézet Zártkörűen Működő Részvénytársaság alapítójaként úgy dönt, hogy az átvevő Budapesti Temetkezési Intézet Zártkörűen Működő Részvénytársaság az átalakulás cégbírósági bejegyzésének napjától a Polgári Törvénykönyvről szóló 2013. évi V. törvény rendelkezéseivel összhangban működik tovább, jóváhagyja az BTI Zrt. alapszabályának módosítását valamint módosításokkal egységes szerkezetbe foglalt alapszabályát az előterjesztés 8. - 9. sz. melléklete szerint.
  2. Felkéri a Főpolgármestert, hogy a jelen határozatot a Budapesti Városigazgatóság Zrt. részére megküldje annak érdekében, hogy a Budapesti Városigazgatóság Zrt. Igazgatósága azzal azonos tartalmú – cégbejegyzésre alkalmas - részvényesi határozatát meghozza, és egyben gondoskodjon a szükséges cégjogi dokumentumok aláírásáról, valamint a Fővárosi Törvényszék Cégbírósága részére történő benyújtásáról.

határidő: 30 nap

felelős: főpolgármester

A Fővárosi Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 57. § (2) bekezdésében foglaltak alapján, a Budapesti Városigazgatóság Holding Zrt. Alapszabályának VI. 1. z.) pontjában a Budapesti Városigazgatóság Zrt. Igazgatóságától elvont hatáskörben eljárva a Budapesti Temetkezési Intézet Zártkörűen Működő Részvénytársaság alapítójaként a beolvadáshoz fűződő joghatások beállásának napjaként 2015. szeptember 30. napját jelöli meg azzal, hogy amennyiben a cégbírósági bejegyzés e napot követően történik meg, úgy a joghatások beállásának napja a cégbírósági bejegyzés napja, a cégnyilvánosságról, a bírósági cégeljárásról és a végelszámolásról szóló 2006. évi V. törvény 57. § (2) bekezdése alapján.

Megállapítja, hogy a Belvárosi Temető Udvar Kegyeleti Szolgáltató, Kereskedelmi Korlátolt Felelősségű Társaságnak, mint beolvadó társaságnak a beolvadás időpontjában munkavállalója nincs, így a munkavállalói érdekképviseleti szervek tájékoztatására nem kerül sor.

Felkéri a Főpolgármestert, hogy az alapító fenti döntéseiről a Ptk. 3:109. § (4) alapján az Budapesti Temetkezési Intézet Zártkörűen Működő Részvénytársaság vezető tisztségviselőjét tájékoztassa.

határidő: 30 nap

felelős: Főpolgármester.

**Határozathozatal módja: valamennyi határozati javaslat tekintetében egyszerű többség**

Budapest, 2015. június „ ”

|  |  |  |
| --- | --- | --- |
| Szeneczey Balázs dr.  főpolgármester-helyettes |  | dr. Bagdy Gábor  főpolgármester-helyettes |

|  |
| --- |
| Láttam: |
| Sárádi Kálmánné dr.  főjegyző |

mellékletek:

1. BTI Zrt. felügyelőbizottsági döntés
2. BTU Kft. alapítói határozat
3. Egyesülési szerződés
4. BTU Kft., mint beolvadó társaság vagyonmérleg-tervezete és vagyonleltár-tervezete
5. BTI Zrt. mint átvevő társaság vagyonmérleg-tervezete és vagyonleltár-tervezete
6. BTI Zrt. nyitó vagyonmérleg-tervezete és vagyonleltár-tervezete
7. BTI Zrt. Alapszabályt módosító okirat
8. BTI Zrt. Alapszabálya módosításokkal egységes szerkezetben
9. Vezető tisztségviselői döntés a vagyonmérleg-tervezetek és vagyonleltár-tervezetek elkészítéséről